സംരംഭകരുടെ മനസ് മടുപ്പിക്കരുത് വ്യവസായ വകുപ്പ് മന്ത്രി പി. രാജീവ് കാലഹരണപ്പെട്ട നിയമക്കുരുക്കില്പ്പെടുത്തി സംരംഭകരുടെ മനസ്സ് മടുപ്പിക്കരുതെന്ന് വ്യവസായ മന്ത്രി പി രാജീവ്. ഊരാക്കുടുക്കാകുന്ന ചട്ടവും നിയമവും പറഞ്ഞ് ആവശ്യങ്ങളില് നടപടി വൈകിപ്പിക്കുന്നത് ഒരുകാരണവശാലും അംഗീകരിക്കില്ലെന്നും മന്ത്രി പറഞ്ഞു. പഴക്കംചെന്ന ചട്ടങ്ങളും നിയമങ്ങളും നിരത്തിയ ഉദ്യോഗസ്ഥരോട് സര്ക്കാര് നിലപാട് ബോധ്യപ്പെടുത്തി. കാലഹരണപ്പെട്ട നിയമങ്ങള് എടുത്തുകളഞ്ഞത് അറിഞ്ഞില്ലേയെന്നും മന്ത്രി ചോദിച്ചു. മീറ്റ് ദ മിനിസ്റ്റര് പരിപാടിയില് വ്യവസായ മന്ത്രിയെ കേള്ക്കാനും പരാതി പറയാനും സ്ത്രീസംരംഭകര് ഉള്പ്പെടെ നിരവധിപേര് എത്തിയിരുന്നു. 187 പരാതിയാണ് ലഭിച്ചത്. 123 എണ്ണം മുന്കൂട്ടിയും 64 എണ്ണം പരിപാടിക്കിടെയും ലഭിച്ചു. ഇതില് 34 എണ്ണത്തില് തീര്പ്പാക്കി. മറ്റുള്ളവ നടപടിക്കായി വിവിധ വകുപ്പുകള്ക്ക് കൈമാറി. ലൈസന്സുമായി ബന്ധപ്പെട്ടതായിരുന്നു ഏറെയും. പരാതികള് ഓരോന്നും കേട്ട് പരിഹാരം നിര്ദേശിച്ച മന്ത്രി തുടര്നടപടിക്കായി ബന്ധപ്പെട്ട ഉദ്യോഗസ്ഥരെ ചുമതലപ്പെടുത്തുകയുംചെയ്തു.